Filolepji

Filolepji (Phyllolepis) ir izmirusi filolepīdu bruņuzivju ģints. Filolepji dzīvoja devona periodā no vidējā līdz vēlajam devonam (famenai). Filolepji bija plaši izplatīta bruņuzivju ģints, kas apdzīvoja visus kontinentus. Šo ģinti pirmo reizi aprakstīja šveiciešu un amerikāņu dabaszinātnieks Luijs Agasi 1844. gadā. Nosaukums Phyllolepis veidots no grieķu vārdiem φύλλον — lapa un λεπῐ́ς — zvīņas, sakarā ar lapas veida vidējo muguras kaulu (MD), kuru Agasi kļūdaini noteica kā lielu zvīņu. Ģints tipiskā suga ir Phyllolepis concentrica Agassiz, 1844. Ģints ir sastopama arī Latvijas devona nogulumos (Tērvetes svīta).

 Apraksts 
Filolepji bija vidēja izmēra zivis ar 30-40 cm garu, horizontāli saplacinātu ķermeni. Bruņu plātnes ornamentētas ar gludiem, koncentriski vai lineāri orientētiem valnīšiem un ar retām, pauguriņiem klātām zonām. Pakauša kaula plātne ir ar salīdzinoši taisnu vai viegli izliektu priekšējo malu, kas tikai nedaudz platāka par aizmugurējo. Malas kaula (M) plātne ir ar atsegtu trīsstūrveida laukumu, kura priekšējā daļa ir visplatākā, un ar sānu līnijas kanālu, kas iekšpusē no malas kaula plātnes aizmugurējās trešdaļas šķērso sānu pakauša kaulu (Pn). Sānu pakauša kauls ir ar sānu līnijas kanālu, kas iestiepjas plātnes aizmugurējā daļā, un tam nav priekšējā viscerālā izauguma. Ķermeņa bruņai nav pakaļējā vēdera kaula (PMV) un pakaļējā sānu-muguras kaula (PDL).Long, J. A., & Daeschler, E. B. (2013). First articulated phyllolepid placoderm from North America, with comments on phyllolepid systematics. Proceedings of the Academy of Natural Sciences of Philadelphia, 162, 33–46. 36. lpp.

 Sistemātika 
Filolepju sugas:
 ģints: Phyllolepis Agassiz, 1844 †
 suga: Phyllolepis concentrica Agassiz, 1844 †
 suga: Phyllolepis delicatula Newberry, 1889 †
 suga: Phyllolepis neilseni Stensiö, 1939 †
 suga: Phyllolepis orvini Heintz, 1930 †
 suga: Phyllolepis rossimontina Land and Cuffey, 2005 †
 suga: Phyllolepis soederberghi  Sensiö, 1936 †
 suga: Phyllolepis thomsoni Long and Daeschler,2013 †
 suga: Phyllolepis tolli Vasiliauskas, 1963 †
 suga: Phyllolepis undulata Lohest, 1888 †
 suga: Phyllolepis woodwardi Stensiö, 1939 †

(†) - izmirušu organismu grupa. 

 Atsauces 

Kategorija:Bruņuzivis